與劉羲仲檢討別後有懷
作者：林敏功
朝代：宋

paragraphs: 檠燈耿夜窗，夜雨欲達晨。
寒雞催曉色，結束征車輪。
車行馬上霜，送子西入秦。
二年絕廩祿，此去當通津。
人生萍托水，相遇即相親。
況我與夫子，恩意踰天倫。
屈指十日別，今君千里人。
關山行役勞，欲雪風怒嗔。
投身聲利區，納足冠蓋塵。
銅墨不須歎，君心知愛民。
歲晚勿滯留，歸及江南春。